****

**MAKTABGACHA TA’LIM**

 **MUASSASALARIDA MUSIQA**

**fanidan**

**O’QUV USLUBIY**

**MAJMUA**

Bilim sohasi: 100000 – Gumanitar

Ta’lim sohasi: 110000 - Pedagogika

Ta’lim yo’nalishi: 5111100 - Musiqa ta’limi

**Сhirchiq- 2019**

 **Mavzu:MTMdа musiqа tаrbiyasining аhаmiyati vа vаzifаlаri.**

 **Reja:**

**1. Musiqa mashg’ulotining maqsadi.**

**2. Musiqa mashg’ulotining asosiy vazifalari.**

**3.** **Musiqa tarbiyasining aqliy, ahloqiy, jismoniy tarbiya va nafosat bilan bog’liqligi.**

 Maktabgacha ta’lim mussasalarida musiqa ta’limi va tarbiyasining asosiy maqsadi bog`cha yoshidan boshlab bolalarning dunyoqarashini shakllantirish hamda musiqiy didni o`stirib, bolalarga musiqani o`rgatish jarayonida unda hayot o`z aksini topishini anglatishdir. Musiqa mashg`ulotlari oldiga qo`yilgan pedagogik maqsad va vazifalarni amalga oshirish uchun, avvalo, bolalarning musiqiy uquvi va qobiliyatlarini muntazam ravishda o`stirib borish lozim. Kichkintoylarning musiqiy uquvi va qobiliyatlari quyidagi faoliyatlardan iborat:

-musiqiy uquvi (musiqiy tovushlar baland-pastligini his etish qobiliyati)

-tembr uquvi (musiqiy tovushlarni bir-biridan farq qilish)

-ritm tuyg`usi (musiqaga mos harakat bajarish, qadam tashlash, chapak chalib musiqani xotirada saqlab, his etish va ifodalash).

 Bolalarning musiqiy qobiliyatlari musiqa mashg`ulotlarning barcha elementlarini amalga oshirish jarayonida muntazam ravishda rivojlanib boradi.

 Bolalar bog`chalarida olib boriladigan musiqa ta’lim –tarbiyasining asosiy vazifalari quyidagilardan iborat:

-kichkintoylarni musiqaga bo`lgan qiziqishlarini o`stirish;

-musiqiy asarlar bilan tanishish jarayonida emotsional his-tuyg’ularni hosil qilish yo’li bilan ularning musiqa haqidagi tasavvurlarini boyitish;

-bolalarni musiqa tinglash, qo’shiq kuylash, musiqa ostida ritmik harakatlarni bajarish, bolalar cholg’u asboblarida jo’r bo’lish faoliyatlari yordamida ijodiy qobilyatlarini shakllantirib borish;

-bolalar ovozini asrab tarbiyalash, qo’shiqlarni sodda, ravon, erkin, tabiiy va ifodali kuylashga o’rgatish va odatlantirish;

-musiqiy asarlardan zavq olishi, shu asosda musiqiy did va badiiy fikr yuritishni rivojlantirish;

-musiqa mashg’ulotlari jarayonida musiqiy asardagi badiiy obrazlarni o’yin va raqs shaklida ifoda etishga o’rgatish;

-musiqa mashg’ulotlarida bolalarni milliy qadriyatlarimiz bilan tanishtirish, milliy cholg’u sozlarimiz jo`rligida milliy musiqiy-ritmik harakatlarni bajarishga o’rgatish;­­­­­­­­­­­­­­­­­­­­­­­­­­­

-musiqa mashg’ulotlari mazmunini bog’cha hayoti bilan bog’lash, bog’chada o’tkaziladigan tadbirlarda o’rganilgan kuy va qo’shiqlar bilan ishtirok etish. Turli ertaliklar, konsertlar tashkil etish.

 **Musiqa tarbiyasining aqliy, ahloqiy, jismoniy tarbiya bilan bog’liqdir**.

 Musiqa mashg’ulotlarida bolalarda aqliy tarbiya rivojlanadi. Mashg’ulotda qo’shiq kuylash jarayonida bolalarning nutqi o’sadi, so’zlarini yodlash orqali xotirasi, tinglash orqali diqqati, asarlarni tahlil qilish natijasida idrok qilish, fikrlash qobiliyatlari rivojlanadi.

 Musiqa tarbiyasi ahloqiy tarbiya bilan ham chambarchas bog’liq. Musiqa mashg’ulotida bola to’g’ri o’tirib asarni tinglash, kuylash orqali o’rtoqlari orasida o’zini tutishni, musiqa ostida harakat bajarayotganida o’rtoqlarini turtmasdan oraliqda, ketma-ketlik harakatlanishni o’rganadi.

 Musiqa tarbiyasi jismoniy tarbiya bilan bog’liq. Musiqa ostida harakat vaqtida bolalarning qo’l-oyoq muskullari rivojlanadi. Gavdani tik tutish malakalari rivojlanib, qomatni to’g’ri o`sishiga yordam beradi. Qo`shiq kuylashda nafasni olish va chiqarish natijasida ko`krak qafas diafragmasi kengayib boradi. Musiqa tinglash davrida bolalarni kayfiyati ko`tariladi. Yurak ishi yaxshilanadi, asab sistemasini tinchlantiradi. Raqs va musiqiy o`yinlar chaqqonlik va harakatchanlik malakalarini shakllantirib boradi.

 Maktabgacha ta’lim muassasalarida olib boriladigan musiqiy ta’lim, tarbiyaviy ishlar yosh avlodda oliyjanob fazilatlarni bog`cha yoshidan shakllantirishda nafosat tarbiyasining tarkibiy qismi bo`lib hisoblanadi.

 Musiqa boshqa fanlar bilan chambarchas bog`liq: adabiyot, matematika, tarix, musiqa bilimlarini o`rgatuvchi fanlar. Ayniqsa musiqiy tarbiya ishlari tasviriy san’at bilan uzviy ravishda bog`langan holda amalga oshiriladi, chunki bolalar ko`proq ko`rib yaxshi idrok etishadi. Turli metodlardan foydalanib o’tkaziladigan har bir musiqa mashg’uloti kichkintoylarda badiiy-estetik zavq uyg`otadi, ularning his-tuyg`ularini shakllantiradi. ijodiy fikrlash qobilyatlarini o`stirib boradi.

**Mavzuni mustahkamlash uchun savollar:**

 **1. MTMda musiqa ta’limi va tarbiyasining asosiy maqsadi nimalardan iborat?**

 **2. Bolalarning musiqiy uquv va qobiliyatlari qanday faoliyatlardan iborat?**

 **3. MTMda olib boriladigan musiqa ta’lim-tarbiyasining asosiy vazifalari nimalardan iborat?**

 **4. Musiqa qanday fanlar bilan chambarchas bog`liq?**

 **Topshiriq:**

**“Bola tarbiyasida musiqaning ahamiyati” mavzusida referat tayyorlash.**

**Mavzu: Musiqа rаhbаrining mа’nаviy, аhlоqiy qiyofаsi vа ungа qo`yilgаn tаlаblаr**.

 **Reja:**

**1. Musiqa rahbarining bog`cha hayotidagi o`rni.**

**2. Musiqa rahbariga qo`yiladigan talablar.**

**3. Musiqa rahbarining vazifasi.**

 Musiqa o`z tabiatiga ko’ra insonlar hayotini, ularning turli voqealarga nisbatan munosabati va ichki kechinmalari xilma-xil tovush orqali badiiy obrazlar vositasida tasvirlaydi. Musiqa bolalar hayotiga kuchli ta`sir eta olishi bilan birga ularni nafosat olamiga olib kiradi.

 Maktabgacha ta’lim yoshidagi bolalarni ma’naviy madaniyatli etib tarbiyalashda musiqa rahbarining vazifasi ustivordir. Zero, bog`chada o`tkaziladigan musiqa mashg`ulotlari va bayram ertaliklarining asosiy maqsadi go`zallik qonuniyatlari asosida barkamol shaxsni shakllantirish vazifalarini amalga oshirish uchun musiqa rahbarining musiqaviy o`rni juda kattadir. Musiqa rahbari, avvalo, bolalarni sevishi, bolalar fiziologiyasini, o`z kasbiga oid musiqa o`qitish metodikasini, musiqa nazariyasi, ritmika, vokal darsligi, solfedjio, dirijyorlik kabi fanlarni puxta bilishi lozim. Musiqa rahbarining bog`cha hayotidagi o`rni beqiyosdir. U o`z kasbiga mehr qo`ygan, yuksak madaniyatli, keng dunyoqarashga ega inson bo`lmog`i lozim.

 Bolaning uch yoshidan yetti yoshgacha bo`lgan davrini maktabgacha davri deb hisoblaymiz. Bolalarda ushbu davrda paydo bo`ladigan taassurotlar izi umrbod saqlanib qoladi. Bu bolaning aqliy va jismoniy jihatdan tez o`sishi va dunyoni bilish, atrof-muhitga o`z munosabatini bildirish istagi kuchayib boradigan davrdir. Shu sababli tarbiyachi va ota-onalar bolalarni har tomonlama yetuk bo`lib o`sishiga jiddiy e’tibor berishlari kerak.

 Musiqa rahbari tomonidan yaxshi tashkil etilgan musiqiy tarbiya bolalarni barkamol inson bo`lib yetishishlariga ijobiy ta’sir etadi. Bu ishda bolalar bog`chasi pedagogik jamoasining ishtiroki va faolligi juda muhimdir. Musiqa mashg`ulotlarini gigiyenik talablarga javob beradigan darajada olib borish musiqa rahbarining asosiy vazifalaridan hisoblanadi.

 Bayram ertaliklar bolalarni badiiy tarbiyalash shakllaridan biridir. Musiqa rahbari bu ishga ijodiy yondashib to`g`ri tashkil qilgan bayram va bayram shaklidagi tadbirlar bolalarni kichik yoshidan boshlab ma’naviy ozuqa olishga, tasavvurlarini boyitishga xizmat qiladi. Musiqa rahbari bolalarni ajoyib dunyo-musiqa olamiga olib kiradi, san’atga qiziqtiradi va uni sevishga o`rgatadi. To`g`ri tashkil etilgan musiqiy tarbiya jarayoni bolalarni barkamol inson bo`lib ulg`ayishlariga ko`maklashadi. Musiqa rahbari zamon bilan hamnafas qadam tashlashi lozim. U zamonaviy texnik vositalardan foydalana olishi, korgazmali qurollar tayyorlashi bilan birga DTS dasturiga muvofiq milliy musiqamiz, qadriyatlarimiz, cholg`u sozlarimiz tarixi, mumtoz kuylarimiz, o`zbek xalq musiqasining ommaviy janrlari-lapar, terma, yalla, alla singari asarlarini mukammal o`rganib, kichkintoylarning yoshidan kelib chiqqan holda tushuntiradigan, qiziqtira oladigan, olijanob, mehnatkash inson bo`lishi kerak. Shuningdek, uning yangi pedagogik texnologiyalarni musiqa mashg`ulotlariga tatbiq etib, zamon bilan hamnafas qadam tashlamog`i ham muhim ahamiyat kasb etadi. Musiqa rahbari bolalarni tarbiyalashda quyidagi vazifalarni amalga oshirishi lozim:

 1. Bolaning musiqiy qobiliyatini o`stirish.

 2. Milliy qadriyatlar, urf-odatlarni musiqa orqali ifoda etish.

 3. Musiqa orqali yosh avlod ongida o`rtoqlik, do`stlik hissini shakllantirish.

 4. Ona vatanga bo`lgan muhabbatini musiqa orqali rivojlantirish.

 5. Bolaning sog`lig`ini saqlash va uni mustahkamlash.

 **Mavzuni mustahkamlash uchun savollar:**

**1.** **Musiqa rahbarining bog`cha hayotidagi o`rni qanday?**

 **2.Musiqa rahbariga qo`yiladigan talablarni ayting.**

 **3.Musiqa rahbarining vazifasi qanday?**

 **Topshiriq: Musiqa rahbarida yana qanday sifatlar bo’lishi kerak, nimalarga e’tibor berishi kerakligini yozib keling.**

 **Mavzu: Mаktаbgаchа yoshdаgi bоlаlаrdа musiqаviylikning tuzilishi.**

**Reja.**

**1. Musiqaviylikni tuzilishi.**

**2. Musiqaviylik xususiyatlari.**

**3. Umumiy va maxsus musiqaviylik xollari.**

**4. Musiqaviylik tuzilishi.**

Musiqaviylik faqat insonga xos xususiyat bo’lib, jamiyat amaliyoti rivojlanish jarayonida vujudga kelgan. Inson- qushlar ovozi, hayvonlar ovoziga, tabiat tovushlariga quloq solib, tovush balandligini cho’zimini va ifodalilikni farqlashga o’rgangan. Ifodalilikni aks ettiruvchi vositalar yordamida musiqaviy obrazlar paydo bo’lgan.

 Bolada musiqaviylik asosan 3 ta xususiyat asosida rivojlanib boradi:

**1) Musiqa kayfiyatini his etish**- musiqadagi obrazlarni tushunish. Masalan: “Qo’g’irchoq kasali” asarini eshitib, hafa bo’lish, “Marash” ni tinglab, dadil, tetik bo’lish, sho’x, quvnoq kuydan xursand bolish.

**2) Musiqani taqqoslash-** ya’ni asarni tinglab, uning ifoda vositalarini farqlay bilish. Asardagi dinamik belgilar- baland, past ijro etilishini, asarni tempini- tez yoki sekin ijro etilishini, musiqa qismlari va tembrlarini taqqoslash.

**3) Bolaning musiqaga ijodiy yondashishi.** Bola musiqani tinglab, unga o’zicha obrazlar berishi. Biror-bir she’rga o`zicha kuy to`qib ijro etadi. Quvnoq kuyga raqs harakati o`ylab topadi. O`yinda ayiq, quyon, bo`ri, tulki obrazlarini ifodalaydi.

 Musiqashunos olim Teplov- umumiy va maxsus musiqaviylik belgilarini ajratadi.

 Umumiy musiqaviylik belgilari- bu musiqaga emotsional qaytarishdir. Har bir kishi berilgan qobiliyatidan qat’iy nazar musiqani tinglaydi va unga emotsional javob qaytaradi, qo`shiqni tinglab turib qo`shilib kuylaydi yoki raqsga tushadi.

 Maxsus musiqaviylik belgilari- bu ichki eshitish qobiliyati, ya’ni tabiat in’om etgan qobiliyat.

Bolalarda musiqaviylik 3 ta musiqaviy qobiliyatni rivojlantirish asosida yuzaga keladi:

1) Ladni his etish qobiliyati- bu musiqani tinglab, uni kayfiyatini farqlash, ifoda tomonini aniqlash. Ladni his etish qobiliyati bolalarda musiqa tinglash vaqtida yuzaga keladi.

2) Tovush balandligini his etish qobiliyati- bu ohangni eshitib, so`ng uni tovush bilan kuylab berish va musiqa asbobida kuyni chalish. Bu qobiliyat asosan kuylash vaqtida yuzaga keladi.

3) Ritmni his etish qobiliyati- bu musiqada ritmni eshita bilishdir. Bu qobiliyat ayniqsa musiqa ostida harakat vaqtida namoyon bo`ladi.

 **Mavzuni mustahkamlash uchun savollar:**

**1. Bolalarda musiqaviylik qanday xususiyatlar asosida rivojlanib boradi?**

**2. Umumiy va maxsus musiqaviylik belgilarini ayting?**

**3. Bolalardagi 3 ta musiqaviy qobiliyat qanday rivojlanadi?**

**Topshiriq:**

**1. Musiqa kayfiyatini his etish uchun tanlangan asarlarni ijro eting.**

**2. Asarlarni ijro etib musiqani taqqoslang.**

**3. Biror-bir asarga ijodiy yondashib ijro eting**

 **Mavzu: Bоlаlаr musiqа fаоliyatining mаzmuni**.

 **Reja:**

**1. Musiqa mashg`ulotining faoliyat turlari.**

**2. Bolalarni musiqaviy faoliyatini tashkil qilish formalari.**

 Bolalar bog`chasida musiqa mashg`ulotlarini o`tkazishdan ko`zda tutilgan asosiy maqsad, kichkintoylar qalbida nafosatga mehr uyg`otish, ularni barkamol inson qilib tarbiyalab, voyaga yetkazishdir. Mashg`ulotlar jarayonida bolalarga milliy musiqa ohanglari yordamida zaruriy bilim va ko`nikmalar tarkib toptiriladi. Bu mashg`ulotlardagi har bir faoliyat turi bolalarning musiqiy didini rivojlantiradi. Musiqiy mashg`ulotlar oldiga qo`yilgan har qanday maqsad va vazifalarni amalga oshirish, ,avvalo, musiqa rahbarining pedagogik tayyorgarligiga bog`liq.

 Musiqiy mashg`ulotlarni olib borishda musiqa rahbari kichkintoylarning yoshi va qiziqishlarini e’tiborga olishi lozim. Mashg`ulotning tuzilishi o`quv materiallarining mazmunidan kelib chiqishi kerak. Bunda asarlarning ta’limiy, tarbiyaviy ahamiyati, badiiy saviyasi, bolalar yoshiga mosligining hisobga olinishi muhim ahamiyat kasb etadi.

 Musiqa mashg`ulotlarining tuzilishi quyidagi faoliyat turlaridan iborat:

1. Musiqa tinglash.

2. Musiqa savodi.

3. Qo`shiq kuylash.

4. Musiqaviy ritmik harakatlarni bajarish.

5. Musiqaviy didaktik o`yin.

6. Bolalar musiqa cholg`u asboblarida jo`r bo`lish.

7. Bolalar musiqa ijodini rivojlantirish.

1. Musiqa tinglash-har bir bolaning musiqa tinglash madaniyatining shakllanishi va rivojlanishida muhim ahamiyat kasb etadi. Bunda bolalar vokal va cholg`u kuylarini tinglashadi. Musiqa tinglashda bolalar musiqa asari janrlari bilan tanishadilar, musiqani ifoda vositalarini aniqlashadi, musiqa xarakteri bilan tanishadilar.

2. Musiqa savodi-bu faoliyat turida bolalar musiqaviy asarlarning tuzilishi, tempi, xarakteri, yuqori va pastki, uzun va qisqa tovushlarni farqlashga o`rganadilar. Bu ularning aqliy salohiyati, musiqiy uquvi, xotirasi, nutqi, bilimini oshiradi.

3. Qo`shiq kuylash-qo`shiq kuylashga o`rgatish jarayonida bolaning asosiy musiqiy qobiliyati faol rivojlantiriladi. Jamoa bo`lib qo`shiq kuylash bolalarni do`stlikka chorlaydi, ularning o`zaro hurmat, tabiatga va ona Vatanga muhabbat kabi tuyg`ularini tarbiyalaydi.

4. Musiqaviy ritmik harakatlar-o`z harakatlarini musiqa orqali ifodalab berishni talab qiladi. Musiqiy obrazlarga muvofiq turli xarakterdagi harakat va raqslarni, turli obrazlarni tasvirlash muhim ahamiyat kasb etadi. Ritmik harakatlar musiqiy qobiliyatni shakllantirish va rivojlantirishda juda muhimdir. Musiqiy ritmik harakatlar bolalar ruhiyatiga musiqiy asarning mazmuni va kayfiyatini singdiradi, bu bolaning sog`lom bo`lishiga ham ijobiy ta’sir ko`rsatadi.

5. Musiqaviy didaktik o`yin-bu ta’lim berish o`yinlaridir. Musiqaviy didaktik o`yinlar qo`shiq kuylash, ritmik harakatlar va musiqa asboblarida ijro etishga o`rgatishda foydalaniladi. Masalan tovushning dinamik xususiyatlarini farqlash uchun “Qattiq-sekin buben ur”, tembr xususiyatlarini rivojlantirish uchun “Qaysi cholg`u asbob chalindi?” kabi o`yinlarlardan foydalanish yaxshi natija beradi.

6. Bolalar musiqa cholg`u asboblarida jo`r bo`lish- musiqa mashg`ulotlarida eng qiziqarli, barcha bolalar sevib qatnashadigan faoliyat turidir. Bolalar musiqa cholg`u asboblari orqali jonli ijro har qanday bolani o`ziga jalb etadi. Ularning musiqaga bo`lgan qiziqishlarini yanada oshiradi, ritm tuyg`usi, musiqiy uquvi, xotirasini mustahkamlaydi. Kichkintoylarda zavqlanish, hayratlanish, quvonish kabi ruhiy holatlarni vujudga keltiradi.

7. Bolalar musiqa ijodini rivojlantirish- bunda bolalarning qo`shiqchilik ijodi, o`yin ijodi ya’ni obrazlarni harakatda aks ettirish, raqs ijodi, cholg`u asboblarda ijro etish kabi musiqa ijodkorligi rivojlantiriladi.

 **Bolalarni musiqaviy faoliyatini tashkil qilish formalari.**

Musiqa rahbari bolalar bog`chasida bolalar musiqa tarbiyasining shakllanish turlaridan keng foydalanishi darkor. Musiqa tarbiyasining shakllanish turlari quyidagilar:

-Musiqa mashg`ulotlari.

-Bayram ertaliklari.

-Ko`ngil ochar musiqiy o`yinlar.

-Nafosat soatlari.

-Badiiy adabiy musiqay kompozitsiyalar.

-Musiqiy teatr dramatizatsiyalar.

-Yakka hol ish turlari.

-To`garak ishlari.

 Musiqa mashg`ulotlari o`quv mazmunidan kelib chiqib, dastur asosida tuzilishi lozim. Bunda musiqiy asarlarning badiiy mazmuni, bolalar yoshiga mosligi, ilg`or pedagogik texnologiyalardan foydalanish hisobga olinadi

 **Mavzuni mustahkamlash uchun savollar:**

**1. Musiqa mashg’uloti qanday faoliyat turlaridan iborat?**

**2. Musiqaviy didaktik o’yin qanday faoliyat?**

**3. Musiqa rahbari mashg’ulot olib borishda nimalarga e’tibor berishi kerak?**

 **Mavzu: Bоlаlаr musiqа аdаbiyoti.**

**Reja:**

**1. Bolalar uchun xalq musiqasi.**

**2. Bolalar uchun zamonaviy musiqa.**

MTMda bolalarni o’zbek xalq kuylari, qo`shiqlari va o`yinlari bilan tanishtirish, ularni o’zbek musiqa madaniyatini, urf-odatlarini, an’analarini yanada chuqurroq bilishga, qiziqtirishga undaydi. O`zbek xalq kuylari jozibasi bolalar diliga yaqin. Xalq kuylari bolalar uchun tushunarli, chunki uning kuyi oddiy, kuychan, ifodali. Bolalar bog`chasida xalq kuylari musiqa tinglashda, raqslarda foydalaniladi. Masalan: “Do`loncha”, “Yallama yorim”, “Andijon polkasi”, “Asp bo’laman”, “Lazgi” kuylari shular jumlasidandir. Bolalar bog`chasida musiqa mashg’ulotlarida o`zbek xalq musiqa namunalaridan keng foydalanish bolalarni vatanparvarlik ruhida tarbiyalashda, ona Vatanga bo`lgan muhabbat hissini oshirishda yaqindan yordam beradi.

 O`zbek bolalar bog`shasi uchun 1955 yilda yaratilgan “Kichkintoylar musiqasi” qo’llanmasi o`sha davrda bog`chada bolalarga musiqiy ta’lim-tarbiya berishda yordam berdi. Bu to`plamda o`sha davrda ijod qilgan bastakorlar: Ikrom va Ilyos Akbarovlar, M. Nasimov, A. Muhammedov, S. Abramova qo`shiq va marshlari hamda rus qo’shiqlari o’zbek tiliga tarjima etilgan asarlari bor edi. Bu asarlar oddiyligi, bolalarga o’rganish uchun osonligidan hozirgi kunda ham sevib o’rganilib kelinmoqda.

 Zamonaviy o’zbek bolalar kompozitorlarining samarali mehnatlari natijasida bolalar uchun yaratilgan kuy-qo’shiq namunalari kundan-kun ko’payib bormoqda. Hozirgi kunda N. Norxo’jayev, Sh. Yormatov, D. Omonullayeva, A. Mansurov, L. Mujdaboyeva, M. Ikromova singari bolalar kompozitorlari o’zlarining serqirra asarlari bilan bolalar musiqasiga katta hissa qo’shib kelmoqdalar. Bu kompozitorlar musiqa mashg’ulotining turli faoliyatlari uchun ko’pgina asarlar yaratmoqdalar. Shuningdek D. Omonullayevaning “Binafsha”, M. Qosimova. “Bolalar bog`chasida o`zbek xalq milliy raqslari”, Sh. Yakubovaning “Bolalar musiqa asarlari ustida ishlash”, “Maktabgacha ta’lim muassasalarida musiqa o’qitish metodikasi” to’plamlari musiqa rahbariga katta yordam bermoqda.

 **Mavzuni mustahkamlash uchun savollar:**

**1. MTM da bolalarni xalq musiqasiga o’rgatish qanday ahamiyatga ega?**

**2. Ilk bolalar musiqasini rivojlanishiga hissa qo’shgan kompozitorlar?**

**3. Zamonaviy bolalar misiqasi qanday rivojlanmoqda?**

 **Mavzu: S. Abramova, F. Nazarov yaratgan asarlari**.

 Ilk bolalar musiqasini rivojlanishida bolalar kompozitorlaridan Sonya Abromavaning roli beqiyosdir. S. Abramova MTMda turli guruhlarda o’tkaziladigan musiqa mashg’ulotining barcha faoliyatlari uchun: musiqa tinglash, musiqa savodi, qo`shiq kuylash, musiqaviy- ritmik harakatlar bajarish, bolalar cholg`ularida jo`r bo`lish uchun asarlar yaratgan. Uning yaratgan asarlari o’zining soddaligi, kuychanligi, oddiyligi, quvnoqligi bilan ajralib turgan. S. Abramova bolalar uchun “Marsh”, “Qo’g’irchoqlar valsi”, “Turnalar”, “Qorparchalar raqsi”, “Kuz”, “Qo`g`irchog`im”, “Paxta raqsi”, “Lentalar bilan raqs” kabi asarlari hozirgacha bolalar bog`chasida sevib ijro qilib kelinmoqda.

O`zbekiston va Qoraqalpog`iston Respublikasida xizmat ko`rsatgan artist, kompozitor Fattoh Nazatov o`z ijodkorlik, dirijorlik, o`qituvchilik va jamoatchilik faoliyati bilan XX asr o`zbek musiqasi tarixida yorqin iz qoldirdi. Uning yaratgan turli janrdagi kuy-qo`shiqlari bolalar bog`chalari, o`rta ta’lim va musiqa maktablarida keng qo`llanib kelinmoqda. Bolalar uchun: “Paxtaoy”, “Qish chog`lari”, “Sayra bulbul”. “Bo`z to`rg`ay”, “Oyijon”, ‘O`quvchilar saroyi”, “Mehribonim oyijon”, “Dadajon” kabi asarlar yaratgan. Kompozitor bolalar va kattalar uchun 150 dan ortiq turli mavzuda qo`shiqlar bastalagan. Toshkent shahridagi 23-bolalar musiqa maktabiga uning nomi berilgan.

 **Mavzu: Sh. Yormatovning bolalar xori uchun yaratgan asarlari.**

 O`zbekiston xalq artisti, xor dirijori va murabbiy, bastakor Shermat Yormatovning mehnat faoliyati ko`p ovozli bolalar xor ijrochiligini rivojlantirishda alohida o`rin egallaydi. O`zbekiston teleradiosi huzurida 1967-yilda o`zi tashkil qilgan “Bulbulcha” bolalar jamoasi respublikamiz madaniy hayotida katta rol o`ynab kelmoqda. Sh. Yormatov qirq yildan ortiq davr ichida xor repertuarini boyitishda kompozitor va shoirlar bilan hamkorlik qilda.

 Kompozitor Sh. Yormatov ijodida qo`shiq janri ustivor turadi. Jumladan: “G`ildiragim”, “Islom bobo”, “Oymomajon rom bo`ldi”, “Bu go`zal o`lka”, “Dadamlarga o`xshasam”, “Qor”, “Sumalak”, “Oy vatanim”, “Sog`lom avlod qo`shig`i”, “Ikki qo`ymang o`qituvchim” kabi qo`shiqlar, “Maysa”, ‘Boychechak”, “Yalpiz”, “Dorboz”, “Keldi Navro`z” kabi o`zbek xalq qo`shiqlarini bolalar xori uchun qayta ishlaydi. O`smirlar uchun “Assalom hayot” nomli V qismli kantata, bolalar xalq termalari asosida vokal-xoreografik suitasini yaratdi. Uning qo`shiqlari turli nota to`plamlari va “Musiqa” darsliklariga kiritilgan.

 Shermat Yormatov O`zbekistonda xizmat ko`rsatgan artist, “Sog`lom avlod uchun” ordeni, “Amir Temur” ordeni, O`zbekiston xalq artisti faxriy unvoni bilan mukofotlangan.

**Mavzu: Nadim Norxo’jaev va D. Omonullayevaning bolalar uchun yaratgan asarlari.**

**Reja:**

**1. N. Norxo’jayevning bolalar uchun yaratgan asarlari.**

**2. D. Omonullayevaning bolalar uchun yaratgan asarlari.**

 O`zbekistonda xizmat ko`rsatgan madaniyat xodimi, O`zbekiston Davlat konservatoriyasi professori, kompozitor Nadim Norxo`jayev o`zining jozibali musiqiy asarlari, ayniqsa, estrada va bolalar uchun yaratgan qo`shiqlari bilan el-yurt hurmatiga sazovor bo`ldi.

 N. Norxo`jayev ijodida qoshiq ustivor ahamiyat kasb etadi. U zamondosh shoirlar bilan hamkorlikda 100 dan ortiq estrada va bog`cha bolalar hamda maktab o`quvchilariga atab qo`shiqlar yaratdi. Yosh bastakorning bolalar uchun 1975-yilda yozgan “Hakkalar” ilk estrada qo`shig`i “Paxtaoy” nomli vokal cholg`u ansambli ijrosida mashhur bo`lib ketdi. Jumladan, “Yaxshi bola”, “Dangasa”, “Eh, orzular”, “Antiqa musobaqa”, “Diyot madhi”, “Balig`im”, “Salom bergan bolalar”, “Sayyoraxon”, “Chamandagi gullarmiz”, “Boboxo`roz”, “Dono bola”, kabi qo`shiqlar “Bulbulcha” bolalar xori ijrosida ommalashib ketgan. Bolalar xori uchun “Hafta” kantatasi, “Daraxtlar suhbati” xor suitasi, o`zbek xalq qo`shiqlarini xor uchun qayta ishladi. “Osmondagi oy”, “Chori chambar”, “Kavushum”, “Chuchvara qaynaydi” qo`shiqlari shular jumlasidan.

 N. Norxo`jayev O’zbekistonda xizmat ko’rsatgan madaniyat faxriy unvoni bilan taqdirlangan.

O`zbekistonda xizmat ko`rsatgan madaniyat hodimi kompozitor Dilorom Omonullayeva O`zbekiston bastakorlar uyushmasi safiga estrada qo`shiqlar va boshqa asarlari bilan kirib keldi. U o`zining ijodiy faoliyati bilan respublika musiqa san’atining rivojlanishiga samarali hissa qo`shib kelmoqda.

 Dilorom Omonullayevaning ijodiy faoliyatida zamonaviy estrada qo`shiqchilik san’ati ustuvor turadi. U zamondosh shoirlaridan U.Azimov, E.Obidov, N.Narzullayev, Z.Mo`minova X. Xudoyberdiyeva va boshqalarning she’rlariga, turli mavzularda 100 dan ortiq qo`shiqlar yaratdi. Ular “Siz yoqqansiz menga hamisha”, “Yomg`ir yog`di”,”Saraton”,”Sen qaydasan”,”Ikki daraxt”, “Azizim”, ”Yig`lama” “Yolg`on dunyo” va boshqalar. 1984 –yil shoira Nodira g`azallariga 2 ta romans yozdi.

 Dilorom Omonullayeva boshqa janrlarda ham asarlar yaratdi: fortepiano va simfonik orkestr uchun konsert, xor va orkestr uchun suita, kamer cholg`ular uchun musiqiy asarlar, jumladan “Baxtimiz taronasi ” “Istiqlol madhiyasi”, fortepiano uchun “Bolalar albomi”, “Kichkintoylar uchun musiqa” to`plamiga 20 ta qo`shiq va 30 ta raqs kuylari kiritilgan, “Topishmoq aytishuv”, “Topishmoq qo`shiqlar”, “Alifbe qo`shiqlari”, shuningdek “Jajjigina qushcha”, “Nisholda”, “Etikcham”, “Diloromning qo`shig`i”, “Buvijonim”, “Aziz bo`ston-O`zbekiston”, “Navzo`zim” qo`shiqlari bolalar xor jamoalari tomonidan sevib ijro etib kelinmoqda.

 Dilorom Omonullayeva “Do’stlik “ordeni bilan taqdirlangan ”O`zbekistonda xizmat ko`rsatgan madaniyat xodimi faxriy unvoni , “Ofarin” mukofoti sohibi, “O’zbekiston – Vatanim manim” va boshqa tanovlar sovrindori.

 **Mavzu:** **Musiqа tаrbiyasining uslub vа usullаri**.

 **Reja:**

 **1. Usulning ma'nosi.**

 2. Musiqa tarbiyasining metodlari.

 3. Musiqa tarbiyasi ta'limining uslub va usullari.

Bolalarni musiqaga qiziqtirish musiqani tinglashda asarni taqqoslashga o'rgatish, kuylash**,** raqsga tushish, musiqa cholg`ularida ijroga mashqlar orqali o'rgatib borish davomida ish olib boriladi. Musiqa rahbari izchil ketma-ket ish olib borib, bolalarda ma’lum ko'nikma va malakalar hosil qiladi. Metod - bu bolalarga ta’lim berish yo`lidir. Usul -metodning bir bo'lagi bo'lib, uning asosida bolalarga ta'lim-tarbiya berish samarasiamalga oshiriladi. Musiqa rahbari uslublardan ijodiy foydalanishi kerak. Uslub va usullarni tanlashda musiqa rahbari bolalarni yosh xususiyatlarini hisobga olgan holda ish olib boradi. Uslib tanlashda mashg`ulot turlari va xillari hisobga olinadi.

Musiqa ta’lim tarbiyasi quyidagi uslublardan tashkil topadi:

1. ko`rgazmalilik;

2. og`zaki;

3. o`yin;

4. badiiy amaliy;

Ko`rgazmalilik – bu uslub eshitish, ko`rish va eshitish uslubiga bo`linadi. Bu uslubga ijro, uni ko`rsatish va texnik vositalar kabi usullari kiradi.

a) ijro – musiqa tindlashda eng asosiy usul hisoblanadi. Asarni ifodali ijro etish kerak. Undan tashqari musiqaviy ritmik harakatda, kuylaganda, musiqa cholg`ularida ijroga o`rgatishda ham ijro usulidan foydalaniladi.

b) Ko`rsatish usuli – kuylashda, ritmik harakatda, musiqa cholg`ularida ijroga o`rgatishda foydalaniladi. Kuylashda: talaffuz, intonatsiya, nafas, tovush hosil qilish ko`rsatiladi.

c) Texnik ta`lim vositalari – bu usul ko`ngil ochish soatlarida, bayram ertaliklarida, DVD, televizion ko`rsatuv asosida qo`llaniladi.

 Og`zaki uslubi – musiqa mashg`ulotlarida musiqa so`z bilan almashtiriladi. So`z musiqa asarining mazmunini tushuntirishda yordam berishi kerak. Musiqa rahbari to`g`ri va ifodali so`z bilan murojaat qilishi kerak. Bu usilda bolalarning yoshlari hisobga olinishi kerak bo`lgan savollar bo’lishi kerak.

O`yin uslubi- bu usul ayniqsa, kichik guruhlarda ko`p foydalaniladi. Bundan keyingi duruhlarda ham foydalanishi mumkin. O`yin usullari: ilyustratsiya, o`yinchoq (quyoncha, mushukcha, bayroq), shuningdek o`yin so`zlaridan foydalaniladi. Masalan: “Ana qushcha uchib keldi” kichik va o`rta guruhlarda bu so`zlar ishlatiladi.

Badiiy amaliy uslub- bolalar musiqani tinglaganda musiqa obrazini fikrlaydi. Bu obrazlarni asta-sekin qo`shiqda, raqsda, musiqa cholg`ularida ijroda ifodalaydi. O`z ijodiy faoliyatida qo`llaydi. Ko`rgazmali, so`z, o`yin va badiiy amaliy uslublar bir-biri bilan bog`liq. Bu uslublar har biridan foydalanishda bolalarning yoshini, musiqiy rivojlanishini nazarda tutishi shart. Shuning uchun musiqa rahbari pedagogik mahoratga ega bo`lishi kerak.

**Mavzuni mustahkamlash uchun savollar:**

 **1. Usulning ma'nosi qanday?**

 2. Musiqa ta’lim tarbiyasi qaysi uslublardan tashkil topadi? 3. Ko`rgazmalilik nimalardan tashkil topadi?

 **Mavzu: Musiqа mаshg’ulоtidа musiqа tinglаsh fаоliyati.**

 **Reja:**

**1. Musiqa tinglash vazifalari.**

**2. Turli guruhlarda musiqa tinglashning o`ziga xos xususiyatlari.**

 Musiqa tinglay bilish va undan zavqlana olish ham san’at hisoblanadi. Insonlarda musiqa tinglash madaniyati yoshlikdan shakllanadi. MTMda bolalar musiqa tinglash ko`nikmalariga ega bo`la boradilar. Kishining kuylash imkoniyatidan ko`ra, tinglash imkoniyati kengroq bo`ladi. Musiqa tinglash orqali bolalarning badiiy idroki rivojlanadi. Bolalarni musiqiy tarbiyalashda musiqa tinglash faoliyatiga alohida e’tibor bermoq darkor. Zero, har bir bolaning musiqa madaniyatini shakllantirish va rivojlantirishda musiqa tinglash ko`nikmasi muhim o`rin egallaydi.

 Musiqa mashg`ulotlarida bolalarning musiqa tinglash ko`nikmasini shakllantirish uchun quyidagi vazifalarni amalga oshirish lozim:

-bolalarni yoshiga mos xalq, mumtoz va zamonaviy musiqa namunalari bilan tanishtirish;

-bolalarning musiqiy asarlarda tasvir etilgan badiiylikni his qilish qobiliyatlarini rivojlantirish;

-musiqa haqidagi boshlang`ich ma’lumot (asar nomi, bastakor va shoirlarning nom)larni, asar mazmunini ko`rgazmali qurollar yordamida ochib berish;

-tinglagan asariga baho bera olish, uning xarakteri, janrini aniqlashga o`rgatish;

-tinglagan asariga mos rasmlar chizish, hikoyalar tuzish, musiqiy-ritmik harakatlar bajarishni o`rgatish.

Musiqa tinglash uchun tanlangan asarlar, musiqiy obrazlar orqali bolalarda jonajon Vatanga muhabbat, mehnatsevarlik, tabiatni e’zozlash, hamjihatlik, rahm-shafqat kabi xislatlarni shakllantirishga qaratilgan. Bu tarbiyaviy maqsadga erishishda muhim ahamiyat kasb etadi. Musiqa haqidagi boshlang`ich ma’lumotlar berish bolalarni o`rganilgan asarlar nomini eslashga, ularning mazmuni, xarakteri va ifoda vositalarini farqlash hamda asarlarga ma’lum ma’noda baho bera olishga o`rgatadi. Musiqa rahbari kuy-qo`shiqlarni ijro etganda uning tanish ovozi va ifodali intonatsiyasi, mimikasi va ishoralari bolalarni maftun eradi. Shu vaqtda bolalarda musiqa ohanglari orqali hosil bo`lgan zavqlanish, quvonish, ajablanish kabi holatlarni kuzatish mumkin. Musiqiy asar bilan tanishtirishda musiqa rahbarining jonli, ifodali ijrosi va qisqa, qiziqarli kirish so`zi katta rol o`ynaydi. Bolalar musiqiy asarning mazmunini bilib olganlaridan so`ng ularda o`z taassurotlarini hikoya qilib berishga ishtiyoq paydo bo`ladi.

 **Mavzuni mustahkamlash uchun savollar:**

**1. Musiqa tinglash ko`nikmalarini shakllantirish uchun qanday vazifalarni amalga oshirish kerak?**

**2. Musiqa tinglash qanday xislatlarni shakllantirishga yordam beradi?**

**3. Musiqa tinglashda musiqa rahbarinig roli qanday?**

 **Mavzu: Ilk yosh va kichik guruhlarda musiqa tinglash faoliyati.**

 Ilk yosh va kichik guruh bolalarida yoshi jihatdan bir-birlariga yaqin. Ularda hali sensor qobiliyatlari yaxshi rivojlanmagandir. Ularni diqqati tarqoq, nutqlari rivojlanmagan, e’tiborsiz bo`ladilar. Shuning uchun musiqa rahbarini nutqi, yuz ifodasi emotsional bo`lishi kerak. Musiqa rahbari bolalar uddalay olishlari uchun qiziqarli savol, topshiriqlar beradi. Bu yoshdagi bolalarga tinglash uchun kichik-kichik asarlar beriladi. Ko`proq vokal (qo`shiq) kuylari beriladi. Chunki adabiy mazmun musiqaviy mazmunni tushunishga yordam beradi. Asosan bu asarlar juda oddiy, qisqa, musiqaviy bo`g`inlardan iborat bo`lib, oddiy ritmik harakatlarga ega bo`lishi kerak. Bolalar cholg`u kuylarini ham tinglaydilar. Vokal va cholg`u kuylar aniq obraz ifodalashi kerak. Masalan: “Quyon sakraydi”, “Qushcha uchadi”.

**Mavzu:O’rta guruhda musiqa tinglash faoliyati.**

 O`rta guruh bolalarda sensor qobiliyat rivojlangan bo`ladi. Ular tuzilishi bo`yicha kattaroq asarlarni tinglaydilar. Musiqani yaxshi esda qoldira oladilar. Musiqani taniy oladilar, nutq, fikrlashlari ancha rivojlangan bo`ladi. O`rta guruh bolalari ham vokal va cholg`u kuylarini tinglashadi. Bu guruh tinglaydigan asarlarda ma’lum ifodalar aniq yoritilishi kerak, ya’ni “Sichqon”, “Qushcha”, “Quyoncha”.

 **Mavzu:Katta guruhda musiqa tinglash faoliyati.**

 Katta guruh bolalari kichik guruh bolalaridan ancha farq qiladilar. Ularda xotira yaxshi rivojlangan bo`ladi. Ularda fikrlash, nutq rivojlangan bo`ladi. Musiqa mazmuni, kayfiyati, tezligi haqida o`z fikrlarini faol gapiradilar. Ular musiqadagi umumiy kayfiyatni yaxshi sezib, asarda badiiy obrazning rivojlanib borishini kuzatishni o`rganib boradilar. Bu guruhlarda vokal va cholg`u kuylari mazmuni kengroq yoritiladi

 **Mavzu: Tayyorlov guruhda musiqa tinglash faoliyati.**

 Tayyorlov guruh bolalari ham katta guruh bolalari singari asarni tahlil qilishni biladilar. Ya’ni, kayfiyati, forma, dinamikasi, tembri, janrini aniqlaydi. Lekin ularni katta guruhdan farqi tinglagan kuylarini taqqoslaydilar, umumlashtiradilar, o`z fikrlarini bayon etadilar, xattoki musiqani yuqori yoki pastga ketayotganini aniqlay oladilar. Cholg`u kuylarida turli xil janrdagi asarlardan foydalaniladi.

 **Mavzu: Kuylаsh - bоlаlаr musiqа fаоliyatining аsоsiy turi.**

 **Reja:**

**1. Qo`shiq tanlashning o`ziga xos xususiyatlari.**

**2. Qo`shiq o`rgatishga qo`yiladigan talablar.**

**3. Turli guruhlardagi bolalar ovozi diapazoni.**

 Qo’shiq kuylash musiqa mashg’ulotining asosini tashkil etadi. Qo’shiq-adabiy tekst bilan kuyning birligidir.Har bir qo`shiq ma’lum pedagogik maqsadlarni amalga oshirishni ko`zda tutib tanlanadi. Kuylashga o`rgatish natijasida bolalarda asosiy musiqiy qobiliyaylar rivojlanadi. Musiqiy eshitish qobiliyati va ritmni his qilish qobiliyati rivojlanadi. Kuylashga o`rgatish aqliy, ahloqiy, jismoniy tarbiyalar bilan bog`liq. Kuylash davomida bolalarda xotira, nutq, fikrlash rivojlanadi. Bolalarda jamoatchilik yuzaga keladi, ahloqiy sifatlar tarkib topadi. Kuylash vaqtida bolalar ovozi rivojlanadi, ko`krak qafasi kengayadi. Qo`shiqlarni quyidagi talablarga muvofiq tanlash tavsiya etiladi:

-tarbiyaviy ahamiyati, g`oyaviy mazmuni, musiqiy tuzilishi va xarakteri;

-qo`shiq matnini yod olish osonligi, badiiy yuksakligi va bolalarning lug`at boyligiga mosligi;

-ohangining xarakteri, intonatsiya ifodasi, kuyning o`lchovi, diapazonining bolalar ovoziga mosligi;

-qo`shiqning musiqa cholg`u asboblari jo`rligi uchun klaviri: badiiy xususiyati va ifodaviyligi, bolalar yoshiga mosligi;

-qo`shiqning shakli, necha kuplet, qismdan iboratligi, naqoratning mazjudligi;

 Qo`shiqni ma’lum bir tizimga solishda oddiydan murakkabga qarab borishga rioya qilish kerak. Musiqa rahbari qo`shiqlarni bolalarga yoqimli ovozda ifodali aytib berib tanishtiradi. Mazmunini obrazli, qiziqarli tarzda bolalar ongiga yetkazishga harakat qiladi. Bunda u ko`rgazmali qurollar, musiqiy-ritmik harakatlardan foydalanadi. Qo`shiq mazmunini va xarakterini bolalar yaxshi anglab olganlaridan so`ng o`rgatishga kirishadi. Qo`shiq jumlalarga bo`linib yodlatiladi va kuyga solib o`rgatiladi. Bolalar toliqib qolmasliklari uchun qo`shiq o`rgatish uslubi vaqti-vaqti bilan o`zgartirib turiladi.

 Bolalar qo`shiqni stulchalarga suyanib o`tirgan holda ba’zan qo`shiqni o`rganib bo`lishgan bo`lsalar, unda tik turib kuylaydilar. Bu paytda ular qomatlarini to`g`ri tutishlari lozim. Stulchalar bolalarning bo`ylariga mos bo`lishi kerak, oyoqlari yerga tegib turishi kerak, suyanadigan qismiga yengil tayanib turish mumkin bo`lsin. Qo`shiq kuylayotganda qo`llar tizzaga qo`yilgan bo`lishi shart. Qo`shiq mazmuniga mos musiqiy-ritmik harakatlarni bajarish bolalarning ko`krak qafasi va nafas yo`llarini yaxshi rivojlanishiga yordam beradi.

- Qo`shiq yengil va oson amalga oshirilishi tufayli bolalar diqqatini tez jalb etadi. Musiqa ijrochiligida ovoz eng qulay vositadir, chunki qo`shiq kuylashni turli sharoitlarda tez va oson tashkil etish mumkin. Musiqiy tarbiya ishi to`g`ri yo`lga qo`yilgandan so`ng bolalarga ularning yoshi va ovoziga mos qo`shiqlarni kuylatish natijasida tarbiyalanuvchilarning ovoz apparati yaxshi rivojlanadi.

Barcha guruh bolalar uchun ( fa¹-si¹ ) yengil primar registr hisoblanadi. Shuning uchun kichik diapazonli qo`shiqlar, turli vokal-xor mashqlarini ko`pincha mazkur registrda kuylatish maqsadga muvofiqdir. Bu bolalarda musiqiy qobiliyatning har tomonlama rivojlanishiga katta ta’sir ko`rsatadi. Qo`shiq kuylash jarayonida bolaning fikrlash qobiliyati, nutqi, idroki o`sadi. Bolalar ovozi juda nozik, mo`rt bo`ladi. Shuning uchun ularning kuylashlarini kuzatib borish kerak. Ular kuylayotganlarida ovozlari zo`riqmasligi kerak. Ularni tabiiy ovozda kuylashga o`rgatish lozim. Bolalar ovozini asrab tarbiyalashning zarur shartlaridan biri qo`shiqlarni ularning yoshiga va ovoz diapazoniga qat’iy rioya etib tarbiyalashdan iboratdir.

 **Mavzu: Ilk yosh va kichik guruhlarda kuylash faoliyati.**

Qo’shiq kuylash malakalari ilk yosh guruhlardan boshlab shakllantirib boriladi. Bu yoshda bolalar ovozi hali shakllanmagan bo`lib, musiqa rahbari shuni hisobga olgan xolda bolalar uchun oddiy, sodda, so`zlari qaytariladigan, ma’nosini tushunish oson bo`lgan qo`shiqlarni tanlashi darkor. Qo`shiq tanlashda uni kuyiga ham e’tibor berish kerak ya’ni qo`shiq nota matni chorak, nimchorak notalardan tashkil topgan bo`lishi kerak.

 Kichik guruh bolalari ilk yosh guruhga nisbatan nutqi, xotirasi, diqqati birmuncha rivojlangan bo`ladi. Bu yoshdagi bolalarga band, naqorat shakldagi asarlar o`rgata boshlanadi. Qo`shiq o`rgatishda nafas olish malakalari shakllantirib boriladi. Quvnoq, sodda, oddiy qo`shiqlar tanlash maqsadga muvofiq.

 Qo`shiq repertuarini tanlashda bolalarning quyidagi ovoz diapazoni qoidalariga rioya etish tavsiya etiladi:

-ikki-uch yoshli guruhlarda ovoz diapazoni mi¹-lya¹;

-uch-to`rt yoshli guruhlarda ovoz diapazoni re¹-lya¹;

 **Mavzu: O’rta guruhlarda kuylash faoliyati.**

O`rta guruh bolalarining diqqat e’tibori oldingi guruhlarga qaraganda birmuncha turg`un, nutqi xotirasi, musiqani idrok etish qobiliyati ancha rivojlangan bo`ladi. Qo`shiq kuylashda kuychanlik, sodda, oddiy ritmdagi qo`shiqlarni sof intonatsiyada kuylash malakalari rivojlanib boradi, jamoada kuylash malaka va ko`nikmalarini shakllantiriladi. Bu yoshdagi bolalarga qo`shiq o`rgatishda vokal-xor malakalari ustida ishlashga e’tibor kuchaytiriladi.

O`rta guruh bolalarining ovoz diapazoni quyidagisha:

-to`rt-besh yoshli guruhlarda ovoz diapazoni re¹-si¹;

 **Mavzu: Katta guruhda kuylash faoliyati.**

 Katta guruh bolalarida diqqat, xotirasi, tafakkuri yaxshi rivojlangan bo`lib, anchagina murakkabroq bo`lgan qo`shiqlarni ham o`rdanishga ishtiyoq kuchli bo`ladi. Shuningdek katta guruh bolalarida musiqiy asar mazmuni va xarakterini idrok etish, o`z taassurotlarini hikoya qilib berish qobiliyati rivojlangan bo`ladi. Ular mashg`ulotda faol qatnashib, berilgan topshiriqlarni o`rta guruh bolalariga qaraganda aniq bajara oladilar. Qo`shiq shaklini ajratadilar, mazmunini so`zlab bera oladilar.

 Katta guruh bolalarining ovoz diapazoni quyidagisha:

-besh-olti yoshli guruhlarda ovoz diapazoni re¹-do²;

 **Mavzu: Tayyorlov guruhda kuylash faoliyati.**

 6-7 yoshda bolalarda turli xarakterdagi musiqalarga nisbatan faol qiziqish va emotsional ta’sirchanlik o`sadi, musiqiy idroki rivojlanadi, qo`shiqning qaysi qo`shiq ekanini kirish qismi yoki umumiy ohangidan bilib olishni o`rganadilar. Bu guruh bolalari turli mazmundagi qo`shiqlarni bemalol kuylay oladilar, qo`shiq mazmuni haqida fikrlar bildira oladilar va mazmunida mos harakatlar o`ylab topa oladilar.

 Tayyorlov guruh bolalarining ovoz diapazoni quyidagisha:

-olti-yetti yoshli guruhlarda ovoz diapazoni re¹-re².

 **Mavzu: Musiqаviy-ritmik hаrаkаtlаr.**

 **Reja:**

**1. Musiqaviy ritmik harakatlarning bola rivojidagi ahamiyati.**

**2. Musiqaviy ritmik harakat turlari.**

**3. Musiqa mashg’ulotlarida bajariladigan harakatlar.**

 Musiqa mashg`ulotlarida musiqaviy ritmik harakatlarni bajarish bolalarning ahloqiy-ma’naviy rivojlanishida muhim ahamiyat kasb etadi. Musiqaga mos raqs, o`yin harakatlarini bajarish bolalarning diqqatini jamlash, xotirasini mustahkamlash va jismoniy sog`lom o`sishlariga yordam beradi. Eng muhimi, raqs va ritmik harakatlar vositasida bolalarning musiqiy iqtidori, ritmik tuyg`usi shakllanadi, xotirasi charxlanadi. Musiqa, raqs, o`yinlar kichik yoshdagi bolalarga ayniqsa tez ta’sir etadi. Musiqaviy ritmik harakatlar bolaning harakatchan, chaqqon bo`lishiga yordam beradi, qomatning to`g`ri o`sishiga ta’sir ko`rsatadi. Bolaga tetiklik va g`ayrat bag`ishlab, turli emotsional hislarni uyg`otadi. Raqs kuylari esa bolalarda ajoyib ichki his-tuyg`ular, kechinmalar hosil qilib, beixtiyor raqsga tushishga undaydi va ularni behad zavqlantiradi. Bolalar turli millat raqslarini ham ijro etadilar, bu ularda baynalminal sifatlarning rivojlanishiga yordam beradi. MTM da bolalar bajaradigan musiqaviy ritmik harakatlar quyidagilardan iborat:

-tartibli qadam tashlash, yurish, chopish, sakrash kabi harakatlar;

-sahnalashtirilgan syujetli o`yinlarda (mashinani boshqarish, quyoncha, ayiq polvon, tulki, samolyot, paravoz, paxta terish, gul terish kabi turli) harakatlarni bajarish;

-kiichik hajmli o`zbek xalq kuylari, sodda bayondagi bolalar xalq qo`shiqlari, bolalar folklori namunalaridan zavqlanish, mazmunini anglash va oddiy harakatlar yordamida milliy raqs elementlarini bajarish;

-o`yinda obrazli harakatlarni ifodalash uchun musiqiy-ritmik harakatlarni mustaqil o`zlashtirish;

-raqs va laparlar. Musiqa ritmiga muvofiq harakatlarni almashtirib bajarish. Bu harakatlar bog`chada musiqa bilan bajariladigan barcha harakatlarni o`z ichiga oladi.

 Musiqa mashg`ulotlarida bajariladigan harakatlarni asosan uch turga bo`lish mumkin:

a) musiqali o`yinlar (syujetli);

b) raqs;

c) qo`shiqqa mos musiqiy-ritmik harakatlar.

 Turli guruhlarda musiqaviy ritmik harakat faoliyatida bolalarning yosh xususiyatlari hisobga olinishi darkor.

**Mavzu: Ilk yosh va kichik guruhlarda musiqaviy ritmik harakatlar.**

 **Ilk yosh va kichik guruh-** harakatlarni aniq bajara olmaydilar, shuning uchun topshiriqni tarbiyachining ko`rsatishiga qarab bajaradilar. Bolalar bo`shliqni aniq mo`ljalga olishni bilmaydilar, tarbiyachi hamma harakatlarni bolalar bilan birgalikda bajaradi, o`yin davomida ularni rag`batlantiradi. Kichik guruh musiqalari 2 qismdan iborat bo`ladi. Musiqa yorqin va aniq bo`lishi kerak. Raqslar qo`shiq jo`rligida ijro etiladi. Mashqlar 2 harakatdan iborat bo`ladi.

 **Mavzu: O’rta guruhda musiqaviy ritmik harakatlar.**

 **O`rta guruh-** bu guruh bolalari ham harakatlarni tarbiyachi bilan birgalikda bajaradilar. Agar o`yin-raqsni yaxshi eslab qolgan bo`lsalar, unda mustaqil raqsga tushadilar, tarbiyachi unda kuzatadi. Bolalar musiqiy obrazlarni ko`rsatadilar (quyon, tulki, ayiq). O`rta guruhda musiqa yorqin bo`lishi kerak. Repertuarda raqslar, mashqlar, o`yinlar kiritilgan bo`lishi kerak.

 **Mavzu: Katta va tayyorlov guruhlarda musiqaviy ritmik harakatlar.**

 **Katta va tayyorlov guruh-** bo`shliqni aniq mo`ljalga oladilar. Musiqani qismga ajratadilar, musiqaga o`zlari harakat o`ylab topa oladilar. Bu guruhlarda musiqa o`yinlari, mashqlar uchun xalq kuylaridan foydalaniladi. Do`stlikni tarbiyalovchi raqslar-juftlik raqslari ijro etiladi. Tarbiyachi faqatgina yangi asarlarda bolalar bilan harakatni bajaradi, qolgan paytlarda esa bolalar harakatni mustaqil bajaradilar. Tarbiyachi esa tahlil qiladi va rag`batlantiradi.

 Musiqa mashg`ulotlarida bolalarning aqliy va jismoniy rivojida raqs, musiqali o`yinlar hamda musiqa ostida harakatlar bajarish katta ahamiyatga ega. Musiqali o`yinlar o`z maqsadi va vazifalariga ko`ra didaktik o`yinlarga mansub bo`lib, ular asosan harakat vositasida ijro etilishi bilan xarakterlanadi.

 **Mavzu: Bоlаlаr musiqа chоlg’ulаridа ijrо- musiqа fаоliyat turi.**

 **Reja:**

**1. Bolalar cholg`u asboblarining turlari.**

**2. Bolalar cholg`u asboblarining ijro usullari.**

**3. Bolalar cholg`u asboblarida jo`r bo`lish metodlari.**

 Musiqa mashg`ulotlari davomida bolalar musiqa cholg`u asboblarida jo`r bo`lish bolalar uchun g`oyatda yoqimlidir, chunki musiqa cholg`u asboblari, tovushli o`yinchoqlar sifatida har bir bolani qiziqtiradi. Bolalar musiqa asboblari, birinchi navbatda, bolalarda ijrochilik mahorati, musiqiy uquvi va qiziqishini ostiradi. Musiqa asarlarini diqqat bilan tinglash, musiqaning xarakterini his etish musiqa cholg`u asboblarini farqlashga, tovush balandligini bilishga o`rgatadi. Bolalar qo`shiqni kuydan ajrata olishga, qo`shiq so`zlarini aniq, tushunarli kuylashga, kirish qismidan so`ng qo`shiqni birga boshlash va tugallashga, metallofonda oddiy kuylarni, doirada oddiy ritmlarni ijro etishga harakat qiladilar. Musiqa mashg`ulotlarida bolalar guruhidan musiqa cholg`u asboblari orkestri, vokal ansambllari tuzish mumkin bo`ladi. Kichik hajmdagi o`zbek xalq kuylaridan boshlab, kattaroq asarlargacha bolalar shaqildoqchalar, doirachalar va rumbalarda turli ritmik usullarni chalishni o`rganadilar.

 Bolalar musiqa cholg`u asboblarida kuychan va kuychan bo`lmagan shovqinli asboblar kabi ikki turga bo`linadi.

 1.Kuychan bo`lgan musiqa cholg`u asboblariga metallofon va kselofon kiradi.

 2. Kuychan bo`lmagan shovqinli asboblarga doirachalar, bubenlar, oddiy yog`och qoshiqlar, kichik shaqildoqlar, qo`ng`uroqchalar, barabanchalar, uchburchak marakassalar kiradi.

 Musiqa cholg`ularida ijroga o`rgatish o`rta guruhdan boshlanadi. Bolalar bog`cha davrining oxirida:

1) musiqa cholg`ularining nomlanishi;

2) musiqa cholg`ularining jaranglanish xarakterini;

3) musiqa cholg`ularining ijro yo`llarini;

4) musiqa cholg`ularining foydalanish va joylanish qonunini bilishlari zarur.

 Bolalar bilish zarur bo`lgan ijro usuli:

1) ijro usuli;

2) ansamblda ijro;

3) oddiy dinamik bo`yoqlardan foydalanish;

4) oddiy, kichik qo`shiqlarni yakka ijro etish.

 **Bolalar cholg`u asboblarida jo`r bo`lish quyidagi metodlar orqali amalga oshiriladi.**

1. Dastlab bolalar kuyni diqqat bilan tinglab, musiqiy asarni tahlil qiladilar.

2. Turli musiqiy-ritmik harakarlar yordamida kuyni ritmik his etadilar. So`ngra qo`l yoki oyoq harakatlarini bajarib kuyni xotiralarida saqlab qoladilar.

3. Musiqiy-ritmik harakatlar orqali jo`r bo`lishni aniq bajara olgan bolalarga kuychan bo`lmagan shovqinli musiqa asboblarida kuyga jo`r bo`lishga ruxsat beriladi.

4. Keyinchalik esa passiv bolalar cholg`u asboblarini chalishga jalb etiladi.

5. Bolalar musiqa cholg`u asboblarida jo`r bo`lish, grafik ko`rsatmalar, rasmlarga qarab kuy ijro etish bog`cha bolalarining musiqiy ijodkorligini oshiradi.

 Qo`shiq kuylash va raqsga tushishni o`rgatishda bolalar cholg`u asboblaridan foydalanish muhim rol o`ynaydi. Bu mashg`ulotlarda bolalarda tembr uquvini rivojlantiradi, xotirasi, musiqiy uquvi, ritm tuyg`usini o`stiradi. Bolalar cholg`u asboblarida ansambl hosil qilib kuy ijro etish bolalarda musiqaga yanada qiziqish uyg`otadi, natijada ularning musiqiy qobiliyatlari shakllanadi.

**Mavzuni mustahkamlash uchun savollar:**

**1. Bolalar cholg`u asboblari necha turga bo`linadi?**

**2. Bolalar qanday ijro usullarini bilishlari zarur?**

**3. Bolalar cholg`u asboblarida jo`r bo`lish qanday metodlar orqali amalga oshiriladi?**

 **Mavzu: MTM dа musiqа mаshg’ulоtlаri.**

 **Reja:**

**1. Musiqa mashg`ulotlarining o`tkazish tartiblari.**

**2. Mashg`ulot turlari.**

 Musiqa mashg’ulotlari ta’lim-tarbiyaning asosiy shaklidir. Musiqa mashg’ulotida kuylashga, musiqa ostida harakat qilishga, tinglash, musiqa cholg’ularida ijro faoliyatlarini o’z ichiga oladi. Musiqa mashg’uloti butun guruhga bir vaqtda olib boriladi. Musiqa mashg’ulotlarida bolalarning ijodiy o`sishi bilan birga aqliy, ahloqiy, jismoniy tarbiyalari tarkib topadi.

 Musiqa mashg`ulotlari bir haftada 2 marotaba o`tkaziladi. U kunning 1-yarmida bo`ladi. Zal ozoda va yorug` bo`lishi kerak. Derazalarda pardalar, gullar bo`lishi kerak. Cholg`u sozlangan, pianinoning o`ng tarafida stullar shaxmat tarzida bolalar soniga moslab joylashtiriladi. Har bir mashg`ulotdan so`ng nam lattada zalni artib chiqish zarur. Bolalar yengil kiyimda, oyoqlarida cheshka, qizlar o`zlariga qulay ko`ylakda, bolalar shortikda bo`lishlari kerak. Musiqa rahbari va tarbiyachi ortiqcha taqinchoqlarsiz, oyoqlarida cheshka bo`lishi kerak.

 Mashg`ulot turlari:

1) doimiy- bu mashg`ulotda butun guruh bolalari qatnashadilar. Haftada 2 marta o`tkaziladi.

2) Katta bo`lmagan guruh bilan mashg`ulot- 5-8 ta bolalar ishtirokida olib boriladi. Bayram rejasidagi raqs yoki sahna ko`rinishi tayyorlanadi.

3) Yakka mashg`ulot-kunning 2-yarmida tashkil etiladi. Bunda kuylashni yoki musiqa ostida harakatni o`zlashtira olmagan bitta bola bilan o`tkaziladi.

4) Birlashgan guruh bilan mashg`ulot- 2-3 guruh bilan o`tkaziladi. Bunday mashg`ulotlar bayram ertaliklaridan oldin 2-3 marta o`tkaziladi.

 **Mavzuni mustahkamlash uchun savollar:**

 **1. Musiqa mashg`ulotlari qanday tartibda o`tkaziladi?**

 **2. Musiqa mashg’ulot turlarini sanab o’ting?**

 **Mavzu: Ilk yosh guruhlarda musiqа mаshg’ulоtlаr**

 **Reja:**

**1. Ilk yosh guruh bolalarining psixologik- fiziologik tuzilish.**

**2. Ilk yosh guruhda o’tkaziladigan musiqa mashg`ulotining vazifasi.**

 Bu guruh yoshidagi bolalar psixolodik-fiziologik jihatdan hali to`liq rivojlanmagan, nutqi, xotirasi, tinglash malakasi, ovozi shakllanmagan, e’tiborini bir narsaga jalb qilish qobiliyati sust, ammo o`ta ta’sirchan va taqlidchan bo`ladilar. Bu yoshdagi bolalarda tevarak-atrofdagi narsalarga qiziqish tobora ortadi. Tarbiyachining shirin so`zlari, sho`x, quvnoq kuy-qo`shiqlari, o`yinlar ular e’tiboroni o`ziga jalb etadi. Musiqa mashg`ulotlarida musiqa tinglash, kuylash bolalarda ovoz apparatining shakllanganligi bilan chambarchas bog`langan bo`ladi. Musiqa rahbari qo`shiqni mayin, jonli kuylaydi, so`ng rasmlar, o`yinchoqlar yordamida mazmunini qisqacha hikoya qilib beradi. Savol-javob orqali qo`shiq mazmunini ochib beradi. Dastlab bolalar qo`shiqni ijro eta olmaydilar. Ular takrorlanuvchi jumlalarni kuylaydilar, xolos. Bolalarda kuylash holati, talaffuz, ovoz hosil qilish, to`g`ri nafas olish kabi vokal malakalarini shakllantirish ishlari boshlanadi. Bolalar musiqa rahbarining qo`shiq kuylashini, musiqiy harakatlarini ko`rsatib berishga harakat qiladilar. Asta-sekin tevarak-atrofga munosabatlarida jiddiy o`zgarishlar ro`y bera boshlaydi. Syujetli-tasvirli o`yinlarda ular kattalarning harakatlarini kuzatib, real predmetlar o`rniga o`yinchoqlardan foydalanadilar. Tayoqcha yordamida qo`g`irchoqni “ovqatlantiradilar”, kubik bilan ko`ylakni “dazmol”laydilar. Bolalar o`zlari uchun aniq mustaqil rolli o`yinlar tanlaydilar ( ona, haydovchi, shifokor, tikuvchi, sotuvchi). Mashg`ulot jarayonida har xil xarakterdagi qo`shiqlarni qiziqish bilan tinglaydilar va ularni bir-biridan farqlay boshlaydilar.

 Musiqa mashg`ulotlarini o`tkazishdan ko`zda tutilgan vazifalar quyidagilardan iborat:

-Bolalrning sog`lig’ini mustahkamlash, barmoqlarning mayda muskullarini rivojlantirish;

-Jamoada birgalikda yurish ko`nikmasini rivojlantirish;

-Sensor tarbiyani davom ettirish: (ko`rish, eshitish, sezish, idrok etish)

-Bolalarda ijobiy odatlarni shakllantirib borish;

-Musiqaga hissiy (emotsional) javob bera olishni tarbiyalash;

-Turli musiqa asboblari, diskdagi kichik qo`shiq va kuylarni tinglashga ishtiyoq uyg`otish;

-Bolalarni ertak, hikoya she’rlarni berilib tinglashga o`rgatish;

 - O’yinchoqlar, rasmlarni qiziqish bilan ko`rishga undash;

- Bolalrning musiqa ostida asosiy harakat turlari: to`g`ri yurush, yugurish, sakrashni o`rganib olishlariga yordam berish;

- Musiqa ohangiga, ritmiga mos harakatlar bajarish, musiqiy qobiliyatlarini rivojlantirish.

 . Ilk yosh guruh uchun musiqa mashg`ulotining davomiyligi 10-15 daqiqadan iborat.

 **Mavzuni mustahkamlash uchun savollar:**

 **1. Ilk yosh guruh bolalarining psixologik- fiziologik tuzilishi qanday?**

 **2. Ilk yosh guruhda o’tkaziladigan musiqa mashg`ulotining vazifasi nimalardan iborat?**

 **Mavzu: Kichik gurularda musiqа mаshg’ulоtlаri.**

 **Reja:**

**1. Kichik guruhda o’tkaziladigan musiqa mashg`ulotining vazifasi.**

**2. Kichik guruh bolalarining psixologik tuzilish.**

 Kichik guruhlarda musiqa mashg`ulotlari o`tkazishdan maqsad va ko`zda tutilgan vazifalar quyidagilardan iborat:

- bolalarning sog`lig`ini mustahkamlash;

- jamoada birgalikda yurish ko`nikmasini rivojlantirish;

- bolalarda sensor tarbiyani rivojlantirish: ( ko`rish, eshitish, sezish, idrok etish);

- bolalarda ijobiy odatlarni shakllantirib borish;

- musiqaga hissiy (emotsional) javob bera olishini tarbiyalash;

- turli musiqa asboblari, magnit yozuvidagi kichik qo`shiq va kuylarni tinglashga ishtiyoq uyg`otish;

- o`yinchoqlar, rasmlarni qiziqish bilan ko`rishga undash;

- bolalarning musiqa ostida asosiy harakat turlari: to`g`ri yurish, yugurish, sakrashni o`rganib olishlariga yordam berish;

- musiqa ohangiga, ritmiga mos harakatlar bajarish, musiqiy qobiliyatlarini rivojlantirish.

 Bu yoshdagi bolalarda muomala qilish malakasi, o`yin faoliyati, ularni o`rab turgan olam haqidagi dastlabki tushunchalarni o`zlashtirish uchun yangi imkoniyatlar paydo bo`ladi. Bolalarda musiqa faoliyatining har xil turlarini idrok etishning o`ziga xos xususiyati namoyon bo`la boshlaydi. Ularga obrazli kuylar berish tavsiya etiladi: samolyot, qushchalar, ayiq, quyon kabilar. Musiqa tinglash vaqtida qo`shiqdagi o`yinchoqlarni ko`rsatish katta ahamiyatga ega. Kichik guruh uchun musiqa mashg`ulotining davomiyligi 15-20 daqiqadan iborat.

**Mavzuni mustahkamlash uchun savollar:**

**1. Kichik guruh bolalarining psixologik- fiziologik tuzilishi qanday?**

 **2. Kichik guruhda o’tkaziladigan musiqa mashg`ulotining vazifasi nimalardan iborat?**

 **Mavzu: O’rta gurularda musiqа mаshg’ulоtlаri**

 **Reja:**

 **1. O`rta guruhda o’tkaziladigan musiqa mashg`ulotining vazifasi.**

**2. O`rta guruh bolalarining psixologik tuzilish.**

 O`rta guruhlarda musiqa mashg`ulotlarini o`tkazishdan maqsad va ko`zda tutilgan vazifalar quyidagilardan iborat:

- turli kayfiyatdagi musiqa asarlariga qiziqishni uyg`otish;

musiqa yangraganda undagi o`zgarishlarni his etish;

- tovushlar baland pastligini, 2, 3 bolalar cholg`u asboblarining tembrlarini farqlash;

- yurish-yugurishga mos harakatni ifodalash;

- tanish qo`shiq va kuylarni tinglab farqlash qobiliyati va malakalarini tarbiyalash;

- qo`shiq kuylashda kuychanlik, sodda oddiy ritmdagi qo`shiqlarni sof intonatsiyada kuylash, jamoada kuylash malaka va ko`nikmalarini shakllantirish;

- raqs va obrazli harakatlarni o`rganishda musiqa va harakat birligini rivojlantirish.

 O`rta guruh bolalarining diqqat e’tibori oldingi guruhga qaraganda birmuncha turg`un, nutqi xotirasi, musiqani idrok etish qobiliyati ancha rivojlangan bo`ladi. Ular raqsbob kuylarni jonli ijro etadilar. Bu yoshda musiqaning mazmuni va xarakterini bilishga qiziqish paydo bo`ladi. Musiqa asarlari ham bolalar xotirasida ancha vaqt saqlanib qoladi, ular o`z taassurotlarini hikoya qilib berishga harakat qiladilar. Qo`shiqlarni musiqiy harakatlarni aniq bajarib ijro etadilar. Bolalar cholg`u asboblarida yengil kuylarga jo`r bo`lish qobiliyatiga ega bo`ladilar. Musiqa mashg`ilotlarida jaol qatnashib, berilgan topshiriqni kichik guruhga qaraganda aniq bajara oladilar. Musiqiy ertaklar, tadbirlarda faol qatnashadilar. O`rta guruh uchun musiqa mashg`ulotlarining davomiyligi 20-25 daqiqani tashkil etadi.

 **Mavzuni mustahkamlash uchun savollar:**

 **1. O`rta guruhda o’tkaziladigan musiqa mashg`ulotining vazifasi nimalardan iborat?**

**2. O`rta guruh bolalarining psixologik tuzilish qanday?**

 **Mavzu: Katta gurularda musiqа mаshg’ulоtlаri**

 **Reja:**

**1. Katta guruhda o’tkaziladigan musiqa mashg`ulotining vazifasi.**

**2. Katta guruh bolalarining psixologik tuzilish.**

 Katta guruh musiqa mashg`ulotlarini o`tkazishdan maqsad va ko`zda tutilgan vazifalar quyidagilardan iborat:

- bolalar nutqini takomillashtirish, so`zlarni aniq talaffuz etishga orgatish;

- musiqa asarlari bilan tanishtirishda bolalarning badiiy idrokini o`stirish;

- musiqa asarlaridan emotsional ta’sirlanish, ularga qiziqish uyg`otish;

- asar mazmuninning ifoda vositalarini aniqlay bilish ko`nikmalarini rivojlantirish;

- qo`shiq so`zlarini tabiiy ovozda, zo`riqmay, to`g`ri talaffuz qilib kuylashga o`rgatish;

- musiqaning yorqin xarakterini ifodalab, dinamika, tempi, registr o`zgarishlarni his etib yurish. Obrazlarni musiqali o`yinda ifodalash, oddiy ritmik kuylarni metallofonda ijro etish;

- oddiy ijrochilik malakasini shakllantirish. Fortepiano jo`rligida ovozning tabiiy va sof jarangdorligini hosil etish;

- turlicha kayfiyat beruvchi musiqa ostida ritmik harakatlarni bajarish, o`yin va raqs harakatlarini improvizatsiya qilish;

- bolalar cholg`u asboblarida oddiy ijrochilik usulini bajarish;

 Katta guruh bolalarida musiqiy asar mazmuni va xarakterini idrok etish, o`z taassurotlarini hikoya qilib berish qobiliyati rivojlangan bo`ladi. Ular mashg`ulotda faol qatnashib, berilgan topshiriqlarni o`rta guruh bolalariga qaraganda aniq bajara oladilar. Besh yoshli bolalar musiqaning xarakteri va mazmuniga mos musiqiy-ritmik harakatlar tartibini eslab qolish va ifodali qilib ijro etishga moyil bo`ladilar. Qo`shiqlarni ohangli ijro etib, xalq raqs va o`yinlaridagi harakatlarni tayyorgarliksiz bajara oladilar. Bolalar cholg`u asboblarini tovush tembriga ko`ra ajratadilar va ularni turli uslublarda chalish qobiliyatiga ega bo`ladilar.

 Katta guruh uchun musiqa mashg`ulotining davomiyligi 25-30 daqiqani tashkil etadi.

 **Mavzuni mustahkamlash uchun savollar:**

**1. Katta guruhda o’tkaziladigan musiqa mashg`ulotining vazifasi nimalardan iborat?**

 **2. Katta guruh bolalarining psixologik tuzilish qanday?**

 **Mavzu: Tayyorlov gurularda musiqа mаshg’ulоti**

 **Reja:**

**1. Tayyorlov guruhda o`tkaziladigan musiqa mashg`ulotining vazifasi.**

**2. Tayyorlov guruh bolalarining psixologik tuzilish.**

Tayyorlov guruhda musiqa mashg`ulotlarini o`tkazishdan maqsad va ko`zda tutilgan vazifalar quyidagilardan iborat:

- musiqiy janrlarni ajrata bilishga, musiqa mazmunini tushunishga o`rgatish;

- musiqaning kirish qismi, boshlanishi, yakuni, naqorat, tempi, dinamikasini farqlashga o`rgatish;

- qo`shiqni tabiiy, yengil, jarangdor, yoqimli ovozda kuylash. Musiqa jumlalari orasida yelkalarni ko`tarmasdan nafas olish, so`zlarni aniq, ravon talaffuz qilish, qo`shiqni barobar boshlab, barobar tug`atishga o`rgatish;

- musiqaning turlicha xarakteri, dinamikasi va registriga mos ifodali hamda erkin harakat qilishga o`rgatish;

- bolalarni tantanavor, bayramona ritmda, shiddatli va kichik qadamda yurish kabi harakatlarni musiqa xarakteriga mos ravishda bajarishga o`rgatish; bolalarning cholg`ularda ijro etilgan kuy ohangiga qiziqishini kuchaytirish, turli cholg`ularda chalishning eng sodda usulini o`rgatish. Ansambl va orkestrda kuyni aniq ifodalab ijro etish.

 6-7 yoshda bolalarda turli xarakterdagi musiqalarga nisbatan faol qiziqish va emotsional ta’sirchanlik o`sadi, musiqiy idroki rivojlanadi, qo`shiqning qaysi qo`shiq ekanini kirish qismi yoki umumiy ohangidan bilib olishni o`rganadilar. Musiqa taassurotlarini boyitish, musiqiy tovushlar baland-pastligi, ritm, tembri, dinamikasini ajrata olish qobiliyati rivojlanadi, turli shakllar, janrlar ( marsh, raqs, alla) haqida tushunchaga ega bo`ladilar. Tovushni to`g`ri hosil qilish, sof intonatsiya, musiqa ostida ritmik harakatlarning ifodaliligi, raqs va o`yinlarda obrazli harakatlar, bolalar cholg`u asboblarining tovush tembrlarini ajrata bilish, ijro etish kabi ijrochilik malakalari shakllanadi.

 Tayyorlov guruh uchun musiqa mashg`ulotining davomiyligi 30-35 daqiqadan iborat bo`ladi.

 **Mavzuni mustahkamlash uchun savollar:**

**1. Tayyorlov guruhda o’tkaziladigan musiqa mashg`ulotining vazifasi nimalardan iborat?**

 **2. Tayyorlov guruh bolalarining psixologik tuzilish qanday?**

 **Mavzu: Mustаqil musiqа fаоliyatlаri.**

 **Reja:**

**1. Bolalar mustasqil musiqa faoliyatlariga tavsifnoma.**

**2. Bolalarni mustaqil musiqa faoliyatini kelib chiqish manbalari**

**3. Bolalarni mustaqil musiqa faoliyatlarini tashkil etish formalari.**

**4. Mustaqil musiqa faoliyatlarini tashkil etishda tarbiyachining o`rni.**

 Mustaqil musiqa faoliyati bu bolalarni o`z ixtiyori asosida musiqa faoliyati bilan mashg`ul bo`lishi, ya’ni kuylaydilar, davra qo`shiqlarini kuylab o`ynaydilar, pianinoda, metallafonda qiyin bo`lmagan kuylarni ijro etadilar.

Bolalarni mustaqil musiqa faoliyatini kelib chiqish manbalari:

1. Musiqa mashg`ulotlari.

2. Bayram ertaliklar, o`yin-kulgu soatlari.

3. Oilada musiqa bilan mashg`ul bo`lishlari, musiqa cholg`ularida ijro.

4. Radio eshttirishlari, oynai jahon ko`rsatuvlari, disk yozuvi.

Bolalarni musiqaga qiziqtirish uchun guruhda musiqa burchagini tashkil etish kerak. Kichik guruhda musiqa burchagiga musiqa o`yinchoqlari, shiqildoqlar, surnaychalar, maket va rasmlar joylashtiriladi. Katta guruhda tovush chiqmaydigan cholg`ular qo`yiladi. Musiqa cholg`ulari vaqti-vaqti bilan almashtirilib turiladi.

Bolalarni mustaqil musiqa faoliyatlarini tashkil etish formalari:

**O`yinlar.** Bolalar o`yinlarida musiqa mashg`uloti o`yinini o`ynashni yaxshi ko`radilar. Ular qo`g`irchoqni o`tkazadilar, o`zlari musiqa rahbari o`yinini o`ynaydilar.

**Davra qo`shiqlari.** Davra qo`shiqlarini bolalar yaxshi ko`radilar, boshqaruvchini saylaydilar.

**Sayrdagi musiqa.** Sayrda bog`cha hovlisida qo`shiq kuylaydilar.

**Mustaqil musiqa faoliyatining formalari:**

1) Yakkaholda musiqa bilan mashg`ul bo`lish;

2) Bolalar musiqa cholg`ularida chalishni bir-birlariga o`rgatadilar yoki ritmik harakat bajaradilar; (raqs harakatlarini o`rganadilar)

3) Syujetli rolli o`yinlar;

4) Musiqaviy didaktik o`yinlar.

 **Mavzuni mustahkamlash uchun savollar:**

**1. Bolalarni mustaqil musiqa faoliyatini kelib chiqish manbalarini ayting?**

**2. Mustaqil musiqa faoliyatlarini tashkil etish formalari qaysilar?**

**3. Mustaqil musiqa faoliyatining formalari nimalardan iborat?**

 **Mavzu: MTM dа bоlаlаr kundаlik hаyotidа musiqа.**

 **Reja:**

 **1. MTM da bolalar hayotida musiqaning roli va o`rni.**

 **2. O`yin-kulgu soatlarini tuzilish prinsipi.**

 **3. O`yin- kulgu soatlarining turlari.**

MTMda bolalar hayotida musiqaning roli va o`rni:

a) Bolalar o`yinlarida musiqa;

b) Sayrlarda musiqa:

v) Davra qo`shiqlarida musiqa:

g) Boshqa mashg`ulotlarda musiqa.

O`yin-kulgu soatlarini tuzilish prinsipi**:**

Ssenariy-bu mukammal yozilgan adabiy musiqiy kompozitsiya.

O`yin-kulgu (ssenariy) soatini tuzishda:

1) mavzu va g`oya tanlanadi;

2) har bir hodisa yoki voqea bir-biri bilan bog`liq bo`lishi kerak;

3) ssenariyda avj qismi va yakun bo`lishi kerak.

**O`yin- kulgu soatlarining turlari quyidagilardan iborat: teatr; konsert; radio va oynai jahon, texnik vositalar; tug`ilgan kun; sport bayramlari; bayram ertaliklari.**

**Teatr.** Qo`g`irchoq, barmoq, stol, soya, pahmoq va o`yinchoq teatrlari mavjud. **Qo`g`irchoq teatri** bolalarning eng yaxshi ko`rgan teatr turlaridan biridir. Qo`g`irchoq teatrini ko`rsatishda kichik, o`rta, katta, tayyorlov guruhlar birlashtiriladi. **Barmoq teatri-** bu 5 ta barmoq uchun bo`lib, qo`liga qo`lqop kiyib o`ynaladi, guruhlar birlashtirilmaydi, chunki obrazlar hajmi kichik. **Stol teatri-** kichik va o`rta guruhlarga ko`rsatiladi. Bolalar stol atrofida yarim doira shaklida o`tiradilar. Bu teatrni katta guruh bolalari ko`rsatishi ham mumkin. Hamma qo`g`irchoqlar kartondan yasalgan kichik personajlardan iborat. Bolalar tarbiyachining qo`lini ko`rmasliklari uchun qog`oz yoki kartondan balandligi 8sm, uzunligi 40-50 sm ayvoncha yasash mumkin. Uni to`rtburchak shaklida emas, tepalikka o`xshatib, o`tlar va gullar shaklini qirqib yopishtirsa bo`ladi. Bolalarni bir qator stoldan 2,5-3 metr masofaga uzunlikda o`tkazish mumkin. **Soya teatri-** qo`g`irchoq teatrining o`ziga xos turlaridan biri. Unda qo`g`irchoqlar emas, balki shakllardan iborat o`yinchoqlar o`ynaydilar, tomosha qiluvchilar sahna ro`parasida o`tiradilar va unda ya’ni ekranda harakatlanayotgan soyalar: odamlar, hayvonlar, qushlar soyasini ko`radilar. Soyalar ekranda yorug`lik orqali chiqadi va ekranda ularning shakllari ko`rinadi. Bu teatr uchun odam yoki hayvon shaklida qirqilgan tasvirdan foydalaniladi. Ekran uchun karton yoki fanerdan to`rt burchak shaklida ramka yasab qo`yish mumkin. Bolalar “ Bo`g`irsoq”, “Ajoyib qushcha”, “ Qizil qalpoqcha”, “Zumrad va Qimmat”, “Bo`ri va echki bolalari” ertaklarini qiziqib tomosha qiladilar. Soya teatrini qo`yish uchun 3 nafar tarbiyachi qatnashadilar. Bittasi ekran oldida o`tirib, ertak aytadi, qolgan 2 tasi boshqarib turadi.

 **Konsertlar-** kattalar ijrosida bolalarga ko`rsatish mumkin bo`lgan yoki bastakorlarni taklif qilish mumkin.

 **Texnik vositalar- radio eshittirishlar.** Tarbiyachi radio eshittirishlar dasturi bilan tanishib, bolalarga mos eshittirishlarni tanlaydi, bolalar bilan suhbat o`tkazadi. Bu o`yin-kulgu soatida katta va tayyorlov guruhiga mos keladi. Diafilm bu eng qulay usuldir. Chunki kadrni to`xtatib turib, bolalarga tushuntirish mumkin.

 **Tug`ilgan kun-** kunning ikkinchi yarmida o`tkaziladi. Konsert uyushtiriladi, bolalar va kattalar ijrosida o`tkaziladi.

**Sport bayrami-** sport bayramlarini o`tkazish asosan o`rta, katta, tayyorlov guruhlarida amalga oshiriladi. Sport bayramlarini o`tkazishdan maqsad: bolalarni sog`lom, baquvvat, tetik, epchil bo`lib o`sishlarini ta’minlash ularga quvonch, yaxshi kayfiyat bag`ishlash bilan birga bog`cha davridan boshlab bolalarni katta sportga qiziqishini tarbiyalashdir.

 Bayram ertaliklariga ko`ngil ochar soatlar, atraksion va musobaqali o`yinlar, saflanish va qayta saflanish, bolalar kuchi bilan turli piramidalar ko`rsatish yaxshi natija beradi. Musobaqa o`yinlari: “ Kim tezroq chambarakka yetadi”, “Bayroqni kim tez olib keladi”, “Xay-yu chittigul”, “Oq terakmi ko`k terak”.

 Sport bayramlari o`rta guruhlarda yilda 1 marta 60 daqiqa davom etadi.

 Katta va tayyorlov guruhida yilida 2-3 marta 60 daqiqadan 1,5 soatgacha davom etadi. Kichik guruhlarda murakkab bo`lmagan o`yinlar: “Kim o`yinchoqni, to`pni tezroq olib keladi"

**Topshiriq: Musiqali teatrni tashkil qilish.**

**Topshiriq: Bolalr uchun tug’ilgan kun tashkil qilish.**

 **Mavzu: MTM dа bаyrаm ertаliklаri.**

 **Reja:**

**1.Bayram ssenariysi.**

**2. Kichik va o`rta guruhlarda bayram ertaliklari.**

**3. Katta va tayyorlov guruhlarda bayram ertaliklari.**

**4. Bayram ertaligiga jihozlar.**

 Bayram ertaliklari bog`cha hayotining eng muhim va tarkibiy qismiga aylangan bo`lib, u bolalarni badiiy tarbiyalash shakllaridan biridir. Bayram ertaliklari tantanavorlik, xursandlik va shodlik holatini vujudga keltiradi, bolalarning badiiy didini tarbiyalaydi. Bayram ertaliklaridan maqsad bolalarni nafosat olamiga olib kirish, ularda ajoyib yorqin taassrotlar qoldirish va shodlik baxsh etishdan iboratdir. Bayram ertaliklariga bolalarni oldindan tayyorlaymiz, musiqa rahbari musiqa mashg’ulotida bolalarga ashula, raqs, davra qo’shiqlarini o’rgatadi. Tarbiyachi bolalar bilan suhbat o’tkazadi, she’r o’rgatadi. Yakka ijrolar alohida o`rgatiladi. Bayram ssenariysi bayramdan 1 oy oldin tuziladi va pedagogik kengashda muhokama qilinadi, boshlovchi saylanadi.

Ssenariy: 1) musiqa asari bolalar yoshiga mos bo`lishi kerak;

 2) cho`zilgan ham, qisqa ham bo`lmasligi kerak.

Bayram ertaliklari 3 qismdan iborat:

1. qism: “Bolalar paradi” yoki kirish qismi, bu yerga tabrik, qutlov, bayramona aytishuvlar va mashqlar kiradi.

2. qism: “Badiiy” qism qo`shiqlar yoki ashulalar, raqslar, she’rlar, o`yinlar kiradi.

3. qism: “Yakunlovchi” qism yoki “Kutilmagan daqiqalar”. Sovg`alar kattalar yoki bolalarga beriladi. Bayram ertaligida boshqaruvchi zimmasiga katta mas’uliyat yuklanadi. Boshqaruvchi topqir, artistik qobiliyatga ega bo`lishi kerak. Boshqaruvchi ssenariyni yaxshi bilishi, 1-qismdan 2-qismga o`tishni bilishi kerak. Boshqaruvchi tomoshabin va bolalarga yon tarafi bilan turadi. Boshqaruvchiga ikkinchi tarbiyachi yordamlashadi. Bolalar did bilan kiyingan, atributlar oldindan tayyorlab qo`yilgan bo`lishi kerak. Bunga tarbiyachi javobgar. Bayram ertaligi kichik guruhda 40-45 daqiqa, katta-tayyorlov guruhda 45-60 daqiqa bo`ladi.

Kichik va o`rta guruhlarda:

1. 3-4 ta qo`shiq;

2. Bitta umumlashtirilgan raqs, bittadan har bir guruh uchun;

3. O`yin har bir guruh uchun;

4. 5-6 ta she’r.

Katta-tayyorlov guruhlar:

1. 5-6 ta qo`shiq;

2. Bitta umumlashtirilgan raqs, bittadan har bir guruh uchun;

3. Yakka raqs 2-3 ta;

4. O`yin har bir guruh uchun;

5. 7-8 ta she`r;

6. Sahna ko`rinishlari.

 Liboslar bayram mazmuniga mos bo`lishi kerak, ular toza, dazmollangan, bolalar bo`yiga mos bo`lishi kerak. Oldindan bolani kiyintirib qo`yish mumkun. Yoki yarmisini tarbiyachi bayramdan oldin kiyintirib qo`yadi. Qaysi bola qanday libosda bo`lishini bilishi va o`ziga yozib qo`yishi kerak. Liboslar bolalarda bayramga bo`lgan qiziqishni orttiradi, estetik didni tarbiyalaydi.

 Zal bezagi bayram mazmuniga mos kelishi kerak. Zalni estetik did bilan bezash zarur. Musiqa rahbari bilan tarbiyachilar bezaydilar.

 Bayramda musiqa hadeb yangrashi mumkun emas, chunki bolaning asab sistemasiga salbiy ta’sir etadi. Shuning uchun musiqani she’r, o`yin, musobaqa bilan almashtirib turish kerak.

 Bayram o`tkaziladigan kun bog`chada boshqa mashg`ulotlar o`tkazilmaydi, hamma yasangan holda keladi. Katta guruh bolalari MTM mudirasini, oshpazni, shifokorni, uslibiyotchini bayramga taklif qiladilar. Ertalik belgilangan vaqtda boshlanishi shart, chunki bayramga bo`lgan qiziqish yo`qoladi, bolalar charchaydilar. Odatta bolalar xotirasida bayram ertaliklari ko`p vaqt saqlanib qoladi, shuning uchun bayram ertaligidan so`ng 1, 2 ta mashg`ulot bolalarning xohishiga ko`ra qo`shiq, raqslar takrorlanadi.

 **Mavzuni mustahkamlash uchun savollar:**

**1. Bayram ertaliklari nima maqsadda o`tkaziladi?**

**2. Bayram ssenariysi qanday tuziladi?**

**3. Bayram ertaliklari qanday qismlardan iborat?**

 **Ilk yosh guruhda bayram ertaliklari.**

 Ilk yosh guruhda bayram xonada o`tkaziladi. Zalga taklif qilinsa, yangi sharoitda o`zlarini yo`qotib qo`yadi, shuning uchun 10-15 kun oldin xona bezatiladi. Bolalar tarbiyachiga yordam beradilar. Boshqa guruh bilan qo`shmaymiz. Chunki ular tomoshabin bo`la olmaydilar. Bayram usulida biron teatr qahramoni orqali o`tkaziladi.

 Ularda: 1. Mehrjon bayrami-hosil bayrami.

 2. Archa bayrami.

 3. 8- mart- Onajonlar bayrami.

 4. Navro`z bayrami o`takaziladi.

 **Kichik va o`rta guruhlarda bayram ertaliklari.**

 1. Mustaqillik bayrami. Bu bayram tadbiri 31-avgustda o`tkaziladi.

 2. Mehrjon bayrami-hosil bayrami. U 25-oktabrdan 5-noyabrgacha o`tkaziladi.

 3. Archa bayrami. Bu bayramda Qorbobo, Qorqiz va sevimli ertak qahramonlari ishtirok etadilar.

 4. 8- mart- Onajonlar bayrami.

 5. Navro`z bayrami. 21- martdan boshlanadi.

 6. Sog`lomjon va polvonjon tadbiri esa 1-iyunda o`tkaziladi.

 **Katta va tayyorlov** **gurularda bayram ertaliklari.**

1. “1-sentabr- Mustaqillik bayrami”. Bayram tadbirlari orqali bolalarda vatanparvarlik va baynalminallik tuyg`ulari tarkib toptiriladi.

2. 1-oktabr- “O’qituvchilar va Murabbiylar kuni”.

3. Til bayrami. Bu bayram “Til- dil kaliti”, “Ona tilim- jon-u dilim” nomlari ostida nishonlanadi.

4. “Mehrjon bayrami”- hosil bayrami.

5. 8- dekabr- Konstitutsiya kuni munosabati bilan tadbir o`tkaziladi.

6. “Archa bayrami” ertaligi.

7. 14- yanvar-Vatan himoyachilari kuni.

8. 8-mart- Xalqaro-xotin qizlar kuni munosabati bilan konsert uyushtiriladi.

9. 21-mart –Navroz bayrami. Bu tadbirda, asosan, urf-odatlarimiz va qadriyatlarimiz haqidagi sahna ko`rinishlari va qo`shiq, raqslar ijro etiladi.

 10. Gullar va qushlar bayrami. May oyida o`tkaziladi. Bolalar O`zbekiston gullari va qushlari haqida she’r va qo`shiqlar aytadilar.

11. “Sog`lomjon va polvonjon”, “ Sog`lom tanda sog` aql” tadbirlari 1-iyunda o`tkaziladi. Bayramda turli estafeta va bellashuvlar uyushtiriladi.

12. Maktabga kuzatish bayrami. “Xayr, bog`chajon-salom, maktab!”.

 **Mavzu: Musiqа mаshg’ulоtini rejаlаshtirish vа hisоbоt.**

 **Reja:**

 **1. Rejalashtirishga bo`lgan talablar.**

 **2. Reja turlari.**

 **3. Reja hisoboti, turlari.**

1. Musiqa mashg`ulotini rejalashtirishda musiqa rahbari bir qator talablarga amal qilishi darkor:

- Bolalarni yoshini hisobga olish, qobiliyatini nazarda tutish,

- Izchillik va ketma-ketlik prinsipi.

- Bolalar sharoitini hisobga olish.

- Oddiydan murakkabga, osondan qiyinga o`tish prinsipi.

2. Rejaning 3 turi mavjud bo`lib, bular: istiqbolli reja, kundalik reja va reja konspektiga bo`linadi. Reja konspekti kundalik reja asosida tuziladi. Bu rejada mashg`ulotning har bir bo`limi batafsil ochib yoziladi.

 3. Reja hisoboti:

**- Yakuniy hisobot konspekti-** bu bolalarning 3 oy muddati ichida olgan bilimlarini qanday o`zlashtirganliklarini ko`rsatib yozishgir.

-**Har bir mashg`ulotdan so`ng hisobot-** bu hisobotda musiqa rahbari bolalar topshiriqni uddalay oldilarmi, yo`qmi, uddalay olmagan qism ustida ish davom ettirishni yozadi.

**-Yakka hisobot-** har bir musiqa rahbarida bolalarga yakka hisobot daftari bo`lishi kerak, bu hisobotda har bir bolaning kuylashi, raqs tushishini, cholg`ularda ijrosi nazarda tutib yoziladi.

 **Mavzuni mustahkamlash uchun savollar:**

**1. Rejalashtirishga bo`lgan talablarni ayting?**

**2. Qanday reja turlari.ni bilasiz?**

**3. Hisobot turlari necha turga bo`linadi?**